KIRJALLINEN KYSYMYS P-1924/01

esittäjä(t): Stavros Xarchakos (PPE-DE) komissiolle

(22. kesäkuuta 2001)

Aihe: Ehdokasvaltioiden rasistiset järjestöt

Komission jäsenen Anna Diamantopouloun 7. kesäkuuta 2001 vastauksessa kysymykseeni E-0601/01(1) luetellaan joukko toimenpiteitä, joihin komissio on ryhtynyt tai aikoo ryhtyä rasismin ja muukalaisvihan pysäyttämiseksi EU:n jäsenvaltioissa ja jäsenyyteen valmistautuvissa maissa.

Yksi ehdokasvaltioista on Turkki, jonka saavutukset ihmisoikeuksien kunnioittamisessa eivät juurikaan vastaa Euroopassa asetettuja tavoitteita. Kuten totesin kysymyksessäni E-0601/01, kyseinen valtio harjoittaa kansainvälistä rasistista kiihkoilua myös Turkin rajojen ulkopuolella, minkä osoittavat kahden aseettoman Kyproksen kansalaisen raa'at murhat vuonna 1996 vihreällä vyöhykkeellä. Murhiin syyllistyivät fasistisen Harmaat sudet -järjestön jäsenet, jotka Kyproksen tasavallan viranomaiset ovat virallisesti julistaneet etsintäkuulutetuiksi. Arvoisan komission jäsen vastauksesta välittyy harmaa kuva, koska hän välttää vastaamasta kysymykseeni siitä, onko kyseisen fasistisen järjestön toiminta otettu esiin keskusteluissa Turkin viranomaisten kanssa. Hän toteaa, että tässä yhteydessä komissio ei ole pannut merkille tapauksia eikä erityisten järjestöjen olemassaoloa.

Tarkoittaako tämä komission jäsenen vastentahtoinen asenne sitä, että Harmaat sudet -järjestön väkivaltaiset ja rotuvihaa lietsovat toimet Turkin sisällä ja sen ulkopuolella eivät ole komission tiedossa? Onko Euroopan komissio tietoinen kyseisen järjestön olemassaolosta? Mikä on sen kanta järjestön rasistiseen toimintaan ja sen suorittamiin murhiin? Koska komissio aikoo ottaa esiin järjestön terroristisen toiminnan Turkin viranomaisten kanssa?

(1) EYVL C 318 E, 13.11.2001, s. 83.

Günter Verheugenin komission puolesta antama vastaus

(23. heinäkuuta 2001)

Komissio tuomitsee kaikenlaisen rasismin ja muukalaisvihan missä tahansa niitä esiintyykään. Samoin unioni tuomitsee terrorismin sen kaikissa muodoissa.

Arvoisan parlamentin jäsenen mainitsemien tapahtumien osalta unioni antoi 16. elokuuta 1996 julkilausuman, jossa todettiin seuraavaa: Euroopan unioni valittaa syvästi viimeaikaisia väkivaltaisuuksia Kyproksessa ja turvallisuusjoukkojen suhteetonta voimankäyttöä Kyproksen pohjoisosassa vastauksena

luvattomaan puskurivyöhykkeelle tunkeutumiseen. Se tuomitsee Tassos Isaacin ja Solomos Solomoun julman tappamisen ja ilmaisee syvän huolestumisensa monien muiden henkilöiden, Yhdistyneiden Kansakuntien rauhanturvaajia mukaan lukien, haavoittamisen johdosta. Viimeaikaiset tapahtumat ovat korostaneet jälleen kiireellistä tarvetta tehostaa ponnistuksia kattavan poliittisen ratkaisun saavuttamiseksi Kyproksen tilanteeseen Yhdistyneiden Kansakuntien avustuksella. Euroopan unioni toistaa täyden tukensa pääsihteerin ja hänen erityisedustajansa työlle tässä suhteessa.

Vuoden 1999 määräaikaiskertomuksessa Kyproksen edistymisestä Euroopan unioniin liittymisen valmisteluissa(1) mainittiin kohdassa Tilanne saaren pohjoisosassa, että tutkimuksessa kahden kyproksenturkkilaisen mielenosoittajan kuolemasta YK:n valvomalla puskurivyöhykkeellä vuonna 1996 ei ole myöskään edistytty.

Komissio seuraa tarkkaan kaikkien ehdokasmaiden ponnistuksia Kööpenhaminassa vahvistettujen poliittisten arviointiperusteiden täyttämiseksi, erityisesti ihmisoikeuksien ja perusvapauksien suojelun alalla. Komissio tekee liittymistä valmistelevan strategian valossa tilanteesta yksityiskohtaisen arvion marraskuussa 2001 julkistettavassa määräaikaiskertomuksessa.

(1) KOM(1999) 502 lopullinen.